Nu e o noutate faptul că te costă chiria mai mult cu cât te apropii mai tare de centrul orașului, însă nu știi niciodată cât de departe poți ajunge cu oferta. Pentru săptămâna asta ți-am pregătit o garsonieră situată lângă Piața Unirii, adică la o aruncătură de băț de baruri, restaurante, magazine și cam tot ce-ți poți dori de la viață. Sună bine, știu, până apuci să te uiți peste ce oferă.

Oferta sună așa: „Apartamentul este ultrafinisat, tot mobilierul și utilitățile fiind într-o stare foarte buna, oferind un aspect foarte modern. Cheltuielile de bloc sunt incluse (apa, lift, admin, gunoi etc) mai puțin gazul, curentul și cablul”. Mai trebuie specificat că suprafața este de 30 de metri pătrați, dar o să te lămurești după poze ce înseamnă exact asta.

Calculat la cursul valutar de azi, te costă puțin peste două mii de lei să locuiești aici, la care mai adaugi facturile de gaz, curent, internet și eventual cablu. Hei, măcar te-a scutit de apă și restul taxelor de bloc, care îmi imaginez că sunt foarte foarte mari din moment ce cămăruța asta a ajuns la 450 de euro pe lună. Și acum să-ți fac un tur generos, pentru că această garsonieră îți este prezentată cu mai multe poze decât un apartament cu trei camere. Adică suficient cât să înțelegi exact ce se întâmplă acolo.

Aici ai camera dintr-un unghi mai ciudat, dar nu te teme, că mai sunt destule poze cât să vezi tot. De aici înțelegi că ai un televizor, un dulap și jumătate, plus un birou. Nu-i rău deocamdată, deși nu impresionează nimic.

Lângă birou apare și patul pe care îți sugerez să-l ții minte, pentru că este cel mai bun reper prin care îți dai seama de dimensiuni și spațiu. După cum am zis, fotograful a fost foarte generos și nu cred că e în avantajul garsonierei.

Același pat îl poți vedea acum din alt unghi și, din cauza ușii din dreapta, începi să te prinzi cât de spațioasă este singura cameră din casă.

Bun. Am găsit și o masă, ceea ce e bine, până când vezi patul din stângă și realizezi că asta a fost tot cu camera. Ai loc să te strecori în dungă spre orice colț, dar, dacă e să mă întrebi pe mine, asta nu e singura problemă a garsonierei. Știu că anunțul s-a lăudat cu un „aspect modern”, dar nu se vede. Garsoniere sub 30 de metri pătrați am mai văzut, dar nu arătau ca o cămară în care ai înghesuit obiecte vechi de care nu mai ai nevoie.

Mă rog, să trecem peste cameră, pentru că mai există și o baie. Înainte să te gândești că ăsta e un hol delimitat care dă spre baie, vezi că în poză apare și colțul patului, deci tot în dungă mergi și spre toaletă.

Din păcate, doar două imagini cu baia există. Nu arată rău, însă e al naibii de mică și nu-mi e foarte clar unde faci duș. Cadă mai mult ca sigur nu are, dar sper totuși că există o cabină sau măcar un colț în care să curgă apa pe tine.

Intrarea în bucătărie se face, cred, pe ușa din dreapta băii pe care o poți vedea două imagini mai sus. Nu arată nici ea prea rău și se asortează bine cu culorile din baie. Există o chiuvetă, ceva mobilier și un geam pentru aerisire.

Hei, e și o plită cu două ochiuri, deci îți poți prăji niște cartofi. Cuptor nu văd și nu-mi fac prea mari speranțe că au avut unde să-l pună, dar nu se știe niciodată. Nici frigiderul nu am reușit să-l găsesc, dar îmi place să cred că măcar ăsta există ascuns pe undeva.

Ce să zic, nu e cu siguranță cel mai urât apartament pe care l-am văzut, dar cei 450 de euro ceruți nu mi se par justificați. Ai 30 de metri pătrați în care singurele încăperi în care nu ai senzația de claustrofobie sunt baia și bucătăria. Camera aia e un haos care poate fi rezolvat cât de cât cu o canapea extensibilă și măsuță mai mică. Dar chiar și așa, banii par enormi pentru spațiul ăla, chiar și pentru o asemenea locație.